เงินบาทเปิด 29.97/99บาท
ธนาคารซีไอเอ็มบีไทย รายงาน เงินบาทเปิด 29.97/99 แข็งค่าตามภูมิภาค หลังตัวเลขเศรษฐกิจสหรัฐกดดอลล์อ่อน
18 พ.ย. 2553

ธนาคารซีไอเอ็มบีไทย รายงาน เงินบาทเปิด 29.97/99 แข็งค่าตามภูมิภาค หลังตัวเลขเศรษฐกิจสหรัฐกดดอลล์อ่อน
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.97/99 บาท/ดอลลาร์ ปรับตัวแข็งค่าจากเย็นวานนี้ที่ระดับ 30.02/04 บาท/ดอลลาร์ โดยเคลื่อนไหวในทิศทางเดียวกันกับค่าเงินในภูมิภาค หลังดอลลาร์กลับมาอ่อนค่า
"(เงินบาท)กลับมาแข็งค่าเล็กน้อยตามภูมิภาค เนื่องจากตัวเลขสหรัฐฯ ไม่ดีเท่าที่ตลาดคาดการณ์ไว้" นักบริหารเงิน กล่าว
เงินดอลลาร์ปรับตัวอ่อนค่าลง หลังตัวเลขเศรษฐกิจที่กระทรวงแรงงานสหรัฐฯ ประกาศดัชนีราคาผู้ผลิต(PPI) เดือน ต.ค.และสมาคมผู้สร้างบ้านแห่งชาติ(NAHB) ประกาศดัชนีตลาดที่อยู่อาศัยเดือน พ.ย.ออกมาไม่ดีเท่าที่ควรทำให้ตลาดมองว่ามาตรการ QE ยังไม่สามารถกระตุ้นเศรษฐกิจให้ได้ผลชัดเจน ขณะที่เงินยูโรปรับตัวแข็งค่าหลังสหภาพยุโรปมีมติจะเข้ามาช่วยแก้ปัญหาหนี้เสียของประเทศกรีซและไอร์แลนด์
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 83.30/40 เยน/ดอลลาร์ ปรับตัวแข็งค่าเล็กน้อยจากระดับ 83.35/39 เยน/ดอลลาร์ ส่วนเงินยูโรอยู่ที่ระดับ 1.3540/3550 ดอลลาร์/ยูโร ปรับตัวแข็งค่าจากระดับ 1.3508/3504 ดอลลาร์/ยูโร 
นักบริหารเงิน มองว่า เงินบาทยังมีแนวโน้มปรับตัวแข็งค่าอยู่ โดยประเมินกรอบเงินบาทเคลื่อนไหวไว้ระหว่าง 29.90-30.10 บาท/ดอลลาร์